«Στοιχεία οπισθοδρόμησης» στην πορεία των συνομιλιών για το κυπριακό
επισημαίνει ο πρόεδρος της Κύπρου κατά τη συνάντηση του με τον Γενικό Γραμματέα των Η.Ε.
«Έχουμε στοιχεία οπισθοδρόμησης», δήλωσε ο Πρόεδρος της Κύπρου μετά την συνάντησή του με τον Γενικό Γραμματέα των Ηνωμένων Εθνών Μπαν Κι μουν, όσον αφορά την πορεία των εντατικών συνομιλιών. Ο Κύπριος πρόεδρος τόνισε πως θα ενημερώσει σχετικά και τα μέλη της Γενικής Συνέλευσης την Πέμπτη κατά την διάρκεια της προγραμματισμένης ομιλίας του. Παράλληλα, θα ενημερώσει και τους αντιπροσώπους των πέντε μονίμων μελών την Παρασκευή. Κατά την διάρκεια της συνάντησης ο κ. Χριστόφιας συζήτησε την πορεία της διαπραγματευτικής διαδικασίας, λέγοντας χαρακτηριστικά πως «μέχρι τώρα, οι συγκλίσεις είναι σε δευτερεύουσας σημασίας ζητήματα, ενώ υπάρχουν και αποκλίσεις από συγκλίσεις που είχαμε προηγουμένως και είναι πολύ σοβαρές», αναφερόμενος στις συμφωνίες Χριστόφια –Ταλάτ. Μιλώντας στους δημοσιογράφους είπε πως πάντοτε οι συναντήσεις με τον Γ.Γ. του ΟΗΕ είναι ευχάριστες με χαρακτηριστικό γνώρισμα την αλληλοκατανόηση. Σε σχετική ερώτηση για το αν θα γίνει συνάντηση των δύο ηγετών τα τέλη Οκτωβρίου στην Νέα Υόρκη είπε «υπάρχει χρόνος μέχρι τον Οκτώβριο για να έχουμε την ελπίδα ότι κάποιοι θα αλλάξουν στάση ώστε να έχουμε περισσότερες συγκλίσεις. Κατά συνέπεια, επιφυλασσόμεθα ότι μέχρι τότε θα γίνουν αρκετές ακόμα συναντήσεις στα πλαίσια των εντατικών συνομιλιών, με την ελπίδα ότι κάτι θα αλλάξει στη συμπεριφορά της Τουρκίας. Αυτό νομίζω ότι μπορεί και ο Γενικός Γραμματέας να το σημειώσει στις συναντήσεις του με την τουρκική ηγεσία και με τον κ. Έρογλου». Ο κύπριος πρόεδρος υποστήριξε ότι «ο Γ.Γ. έδειξε ενδιαφέρον να παρέμβει, με στόχο, αν είναι δυνατόν, τη διόρθωση συμπεριφορών». Αναφερόμενος στις απειλές από πλευράς της Τουρκίας τόνισε πως ο Γενικός Γραμματέας υποσχέθηκε να μιλήσει για αυτά τα ζητήματα με τον Τούρκο πρωθυπουργό, Ταγίπ Ερντογάν. Ο κ. Χριστόφιας είπε ότι ούτε αναφορά έγινε, αλλά ούτε εκτιμά πως θα γίνει από το Γενικό Γραμματέα, για να διακόψει ή να αναβάλει η Κυπριακή Δημοκρατία τις έρευνες. «Η θέση της Κυπριακής Δημοκρατίας είναι ξεκάθαρη, θα συνεχίσουμε! Είναι κυριαρχικό δικαίωμα της Κυπριακής Δημοκρατίας να εξερευνήσει και σίγουρα μακάρι να βρεθούν υδρογονάνθρακες. Δεν έχουν να χάσουν οι Τουρκοκύπριοι συμπατριώτες μας, σίγουρα έχουν να κερδίσουν. Και αυτό πρέπει να γίνει κατανοητό και από την Τουρκία και από τον κ. Έρογλου». Στην συνάντηση συμμετείχαν, μεταξύ άλλων, η υπουργός Εξωτερικών, Ερατώ Κοζάκου-Μαρκουλλή, ο κυβερνητικός εκπρόσωπος, Στέφανος Στεφάνου, ο μόνιμος αντιπρόσωπος της Κύπρου στον ΟΗΕ, πρέσβης Μηνάς Χατζημιχαήλ, ο Βοηθός Γ.Γ. του ΟΗΕ, κ. Πάσκοε, ο υπεύθυνος ειρηνευτικών επιχειρήσεων κ. Λερουά και ο προσωπάρχης του Γ.Γ. κ. Κιμ.